Արարատ Պետրոսյան

Արարատ Վանոյի Պետրոսյան (), քաղաքական գործիչ, Արցախի Հանրապետության 3-րդ գումարման Ազգային ժողովի պատգամավոր։

Կենսագրություն 
Արարատ Պետրոսյանը ծնվել է 1955 թվականի հունիսի 1-ին Ասկերանի շրջանի Հարավ համայնքում։ 1971 թվականին ավարտել է Ստեփանակերտի թիվ 7 միջնակարգ դպրոցը, իսկ 1971-1975 թվականներին սովորել է Ստեփանակերտի սովխոզտեխնիկումում։

1975-1977 թվականներին ծառայել է ԽՍՀՄ Զինված ուժերում։

1978-1981 թվականներին աշխատել է Ասկերանի շրջանի թիվ 2 խորհտնտեսությունում։ 1982 թվականին եղել է Խրամորթի կոլտնտեսության գյուղատնտես։

1983 թվականին ընդունվել է Հայաստանի ազգային ագրարային համալսարանի ագրոնոմիայի ֆակուլտետը։ 1985-1986 թվականներին եղել է Ասկերանի շրջանային ագրոարդյունաբերական միության ավագ գյուղատնտես, իսկ 1986 թվականին՝ Ստեփանակերտի շինանյութերի կոմբինատի օժանդակ տնտեսության վարիչ։

1987 թվականին կազմակերպել է ստորագրահավաք Լեռնային Ղարաբաղը Հայաստանի Հանրապետությանը միանալու համար։

1989 թվականին ավարտել է Հայաստանի ազգային ագրարային համալսարանը և ստացել ագրոնոմի որակավորում, իսկ 1991 թվականին Հայաստանի ազգային ագրարային համալսարանի տնտեսագիտական ֆակուլտետը՝ գյուղատնտեսության առաջատար կադրերի և մասնագետների որակավորման բարձրացման գծով և ստացել գյուղատնտեսական ձեռնարկությունների կազմակերպիչ-տնտեսագետի որակավորում։

1990-1992 թվականներին ակտիվ մասնակցություն է ունեցել Արցախի ինքնապաշտպանությանը։

1992-1995 թվականներին եղել է Արցախի Հանրապետության Պաշտպանության բանակի հրետանու պետի կառավարման մարտկոցի հրամանատար, իսկ 1995-1999 թվականներին՝ նույն բանակի ծանրաքարշ մեքենաների առանձին վաշտի հրամանատար։

2000 թվականի հունիսի 18-ի խորհրդարանական ընտրություններում մեծամասնական ընտրակարգով, Ստեփանակերտի թիվ 8 ընտրատարածքից ընտրվել է Արցախի Հանրապետության երրորդ գումարման Ազգային ժողովի պատգամավոր։

Եղել է Ազգային ժողովի պաշտպանության, անվտանգության և օրինապահպանության հարցերի մշտական հանձնաժողովի փոխնախագահ։

2005 թվականին ստեղծել է «Մեր տունը Հայաստանն է» կուսակցությունը։

2010 թվականի մայիսի 23-ին թիվ 3 ընտրատարածքից մեծամասնական ընտրակարգով ընտրվել է Արցախի Հանրապետության Ազգային ժողովի պատգամավոր։

Ամուսնացած է, ունի երկու դուստր։

Ծանոթագրություններ

Արտաքին հղումներ 

 ՊԱՏԳԱՄԱՎՈՐՆԵՐ

Հայ քաղաքական գործիչներ
Քաղաքական գործիչներ ըստ ազգության
Արցախի Հանրապետության Ազգային ժողովի պատգամավորներ
ՀԹՎ 2023 հոդվածներ